**ANEKS 1: Kriterijumi za odabir projekta za CIF**

Postoje tri skupa kriterijuma podobnosti, koji se odnose na:

1. Opštine i partnere podnosioce prijava
2. Projekte za koje treba dodeliti grant
3. Troškove koje treba izdvojiti za dodeljeni projekat

**Podobnost podnosioca**

Dve vrste podnosioca smatraće se prihvatljivim za prijavu za grantove:

* Opština koja mora da podnese prijavu. Opština podnosilac zahteva (u daljem tekstu **„podnosilac zahteva“**) može biti bilo koja od 38 kosovskih opština i direktno je odgovorna za pripremu koncepta projekta, finalnog dizajna, implementacije projekta i pripremu finansijskih/narativnih izveštaja.
* U cilju međuopštinske saradnje (MOS), CIF će promovisati i podsticati zajedničke projekte dve ili više opština, gde će se partnerska opština/opštine nazivati **kopodnosilac (kopodnosioci)**. **Kopodnosilac (kopodnosioci)** takođe mogu biti nevladina/e organizacija/e (NVO), registrovane na Kosovu, koje su osnovane od strane dve ili više kosovskih opština. U ovoj konstrukciji, zajedničko partnerstvo ili interes za implementaciju pomenutog projekta mora biti dokumentovano u skladu sa relevantnim važećim zakonom.
* Svaka opština podnosilac može podneti do tri (3) aplikacije godišnje, dok joj se može dodeliti sufinansiranje za najviše jedan (1) projekat kao samostalnom podnosiocu i (1) zajednički međuopštinski projekat/ projekat vlade i nevladinog sektora.

**Podobnost projekata**

**Minimalni (granični) kriterijumi**

Sledeći kriterijumi su obavezni da bi se projekti kvalifikovali:

* U vezi je sa bilo kojim od sledećih odobrenih planova/politika: Opštinski razvojni plan, Opštinska strategija društveno-ekonomskog razvoja, Opštinske zonske mape i svi drugi sektorski i operativni planovi; alternativno, da je u skladu sa prioritetima pokrenutim iz važećih strateških planova/politika u slučajevima kada nema odobrenih planova. Prijave će se rangirati bolje u skladu sa dostavljenim dokazima (uključujući prostorne) u vezi sa strateškim uticajem projekta;
* Predložena ideja ima društveni, ekonomski i ekološki uticaj u skladu sa odabranim Ciljevima održivog razvoja i da je podržana drugim završenim, tekućim ili planiranim projektima, odnosno da deluje katalitički, imajući održivi i širi uticaj;
* Projekat je prošao inkluzivni i participativni proces tokom faze identifikacije/odabira i dizajniranja, koristeći metodologije koje promoviše CIF (koristeći pristup zajedničkog učešća UN-Habitata/ MALS-a, publikacije:
* <http://unhabitat-kosovo.org/old/repository/docs/1._A_Guide_to_managing_Capital_Investment_Projects_845200.pdf>
* <http://unhabitat-kosovo.org/old/repository/docs/Turning_Spaces_ENG_web1_164105.pdf>

Proces odabira projekata je prošao kroz razmenu CIF informacija sa svim zainteresovanim stranama i transparentno razmatranje svih predloga, naročito primljenih od strane marginalizovanih i organizovanih grupa, inicijativa i zajednica);

* Doprinosi rešavanju klimatskih promena kroz ublažavanje (smanjenje emisije gasova staklene bašte, na primer kroz mere energetske efikasnosti, smanjenje otpada, smanjenje emisije gasova iz vozila itd.) i/ili prilagođavanje (npr. zelena infrastruktura za rešavanje klimatskih opasnosti kao što su poplave, smanjenje uticaja suše, efekat urbanog toplotnog ostrva, itd.);
* U skladu je sa mogućnostima i jednostavan za upravljanje unutar CIF kapaciteta. Primer – zemljište mora biti u vlasništvu opštine ili drugog javnog subjekta i njegovu dostupnost formalno potvrđuje vlasnik – ukoliko vlasnik nije opština (svako zemljište za CIP mora biti oslobođeno bilo kakvog spora – mora biti u vlasništvu ili sa pravom zakupa /upotrebe, dok će sva moguća prava, odnosno materijalna dobra i prava intelektualne svojine koja nastanu tokom projekta, pripasti relevantnoj opštini); aktivnosti na sprovođenju moraju biti završene u toku 2022. godine;
* Projekat ili neke od njegovih komponenti vidljive za javnost;
* Sadrži plan upravljanja projektom;
* Podnosioci zahteva (i potencijalno kopodnosioci) su pismeno izrazili obavezu da obezbede sufinansiranje u skladu sa kriterijumima koji se odnose na koštanje projekta.

**Dodatni kriterijumi**

Prijave koje se početno kvalifikuju prema minimalnim (graničnim) kriterijumima, dalje se rangiraju prema dodatnim kriterijumima (u prilogu ispod je navedeno bodovanje i primeri za rangiranje):

* Ostvarena su partnerstva između dve ili više opština i/ili sa NVO-ima u cilju zajedničkih projekata/prijava. Za početnu fazu prijave biće dovoljno izraziti spremnost strana u pisanoj formi (pismo gradonačelnika i nacrt sporazuma), a ako prijava bude pozitivno ocenjena, biće potreban i zvanični sporazum pre potpisivanja Sporazuma o saradnji za sufinansiranje projekta sa CIF-om;
* Promoviše društvenu koheziju i pruža jednake mogućnosti za korišćenje svim grupama, posebno marginalizovanim;
* Doprinosi unapređenju ravnopravnosti i osnaživanja žena, primenjuje rodnu analizu i/ili koristi rodno razvrstane podatke;
* Predviđa direktnu korist lokalne zajednice tokom implementacije projekta kroz izgradnju veština usmerenih na mlade. Uz prijavu se moraju dostaviti detalji o metodologiji koja se primenjuje;
* Podnosioci zahteva (i potencijalno kopodnosioci) se visoko rangiraju prema sveukupnim indikatorima učinka koje je razvilo Ministarstvo za administraciju lokalne samouprave (MALS) tokom prethodne godine.

Prijave koje su pozitivno ocenjene i kojima je dodeljeno sufinansiranje od strane CIF-a, treba da se slažu i sa sledećim finalnim kriterijumima:

* Da se Tim za praćenje implementacije sastoji, između ostalog, od predstavnika UN-Habitata, MALS-a, i predstavnika imenovanog od strane lokalnih OCD-a, na sastanku/sastancima koje organizuje opština;
* Da se sprovede anketa o zadovoljstvu građana, 6-12 meseci nakon što je projekat završen. CIF će obezbediti neophodnu metodologiju/formu ankete.

**Prihvatljivost troškova**

Postoji određeni iznos koji će biti na raspolaganju kroz doprinose svih partnera za CIF 2.0, za fiskalnu 2022. godinu. CIF zadržava pravo da ne dodeli sva raspoloživa sredstva u slučaju da je nedovoljan broj prijava ispunio minimalne (granične) kriterijume.

Predlozi projekata će sadržati indikativnu raspodelu sredstava kao što je navedeno u nastavku:

* Minimalni iznos za projekat iznosi 50.000 evra, dok je maksimalan 175.000 evra. U slučaju da dve ili više opština prijave zajednički projekat, maksimalni iznos za projekat biće 400.000 evra. U svim konstrukcijama, koštanje projekta će uključivati doprinos CIF-a i doprinos podnosioca/podnosilaca;
* Podnosioci prijava (uključujući kopodnosioce) treba da se obavežu na minimalni doprinos za sufinansiranje po projektu, prema listi kategorija navedenih ispod:
* **Kategorija I** – najmanje 50% doprinosa za sufinansiranje biće zahtevano od opština Priština, Prizren, Uroševac, Peć, Južna Mitrovica, Gnjilane i Đakovica. Ova kategorija nema pravo na bilo kakvo smanjenje doprinosa za sufinansiranje;
* **Kategorija II** – najmanje 35% doprinosa za sufinansiranje biće zahtevano od opština Vučitrn, Srbica, Severna Mitrovica, Leposavić, Podujevo, Kosovo Polje, Obilić, Istok, Klina, Orahovac, Dečani, Mališevo, Suva Reka, Glogovac, Štimlje, Kačanik, Štrpce, Gračanica, Lipljan, Vitina i Kamenica. Smanjenje doprinosa za sufinansiranje na 25% može se primeniti u slučajevima zajedničkih prijava dve ili više opština.[[1]](#footnote-1).
* **Kategorija III** – najmanje 25% doprinosa za sufinansiranje biće zahtevano od opština Zvečan, Zubin Potok, Junik, Mamuša, Đeneral Janković, Novo Brdo, Klokot, Ranilug, Dragaš i Parteš. Smanjenje doprinosa za sufinansiranje na 20% može se primeniti u slučajevima zajedničkih prijava dve ili više opština. U slučaju ispunjavanja gore navedenih minimalnih kriterijuma za sufinansiranje, maksimalni iznos projekta neće biti veći od 75.000 evra za pojedinačnu prijavu, odnosno 150.000 evra za zajedničku prijavu.
* Opštine podnosioci mogu svojevoljno da promene kategoriju i budu kvalifikovane za veći iznos projekta ako ispunjavaju minimalne kriterijume za sufinansiranje željene kategorije;
* U slučajevima zajedničkih međuopštinskih projekata, treba da bude dogovorena jasna konstrukcija o podeli troškova između podnosioca i kopodnosioca. Ako kopodnosioci u zajedničkom projektu pripadaju različitim kategorijama, njihov doprinos za sufinansiranje će biti u skladu sa gore navedenom šemom kategorija;
* Komisija za pregled zadržava pravo da odlučuje o dodeli projekata na osnovu primljenih prijava i raspoloživih sredstava.

Grantom se mogu pokriti samo prihvatljivi troškovi. Kategorije troškova koje nisu prihvatljive navedene su u nastavku:

* dugovanja i naknade za servisiranje duga (kamate)
* rezervisana (sredstva) za gubitke, dugove ili potencijalne buduće obaveze
* kupovine zemljišta ili zgrada
* gubici od konverzije valute
* krediti trećim stranama
* doprinosi u naturi
* troškovi plata osoblja centralnih ili lokalnih institucija, uključujući naknade za konsultantske usluge u vezi sa projektom
* Akcize i drugi posebni porezi na potrošnju ili bilo koji drugi sličan porez, carina ili dažbina sa jednakim učinkom
1. Međuopštinska saradnja se snažno promoviše i podstiče, te se takvi projekti bolje rangiraju i mogu biti veći prema dogovorenim kriterijumima [↑](#footnote-ref-1)